Diari Oficial de la Generalitat Valenciana


Sumari del DOGV 3234, del 04-05-1998 (1998/3369)

CORRECCIÓ d'errades de la publicació de l'Ordre de 15 d'abril de 1998, de la Conselleria de Agricultura, Pesca i Alimentació per la qual s'estableixen ajudes per a millorar les condicions de producció i comercialització de mel a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3234

Data del DOGV
:   04-05-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/3369


Data del document
:   04-05-1998

Organisme emissor
:   Conselleria d'Agricultura, Pesca i Alimentació

Tipus de document
:   Correcció d'errades

Correcció d'errades

CORRECCIÓ d'errades de l'Ordre de 15 d'abril de 1998, de la Conselleria de Agricultura, Pesca i Alimentació per la qual s'estableixen ajudes per a millorar les condicions de producció i comercialització de mel a la Comunitat Valenciana. [1998/C3369]
  
S'ha advertit una errada en la publicació de l'ordre de referència (DOGV núm. 3.231, de 28.04.98, pàg. 5.685), per la qual cosa s'anul·la l'esmentada publicació, que se substitueix per la següent:
  
«ORDRE de 15 abril de 1998, de la Conselleria de Agricultura, Pesca i Alimentació per la qual s'estableixen ajudes per a millorar les condicions de producció i comercialització de mel a la Comunitat Valenciana.
  
La Conselleria d'Agricultura, Pesca i Alimentació, en col·laboració amb el sector, va elaborar un programa d'actuacions dirigides a millorar l'apicultura de la Comunitat Valenciana l'any 1988, d'acord amb les bases del Reglament CE número 1.221/97, del Consell, de 25 de juny de 1997, pel qual s'estableixen les normes generals d'aplicació de les mesures destinades a millorar la producció i comercialització de la mel.
  
L'agregació dels programes de les comunitats autònomes constitueix el programa nacional, que va ser presentat pel Ministeri d'Agricultura, Pesca i Alimentació i aprovat per mitjà de la Decisió d'11 de març de 1998, de la Comissió de les Comunitats Europees, raó per la qual es beneficiarà del finançament comunitari previst.
  
El sector apícola de la Comunitat Valenciana desenvolupa la seua activitat en règim de trashumància. Açò implica elevats rendiments unitaris per rusc, però també costs de producció molt pròxims als preus mitjans de venda si es consideren diverses campanyes.
  
Cal, doncs, una actuació dirigida a dos nivells: el primer, amb la dotació de les infraestructures i tecnologies necessàries per a reduir els nivells de costs; el segon, amb la promoció de sistemes de producció que comporten un augment de qualitat del producte final. Aquests dos objectius, juntament amb la reducció de la presència de malalties de les abelles han estat els elements clau del programa apícola valencià, del qual es deriven les línies d'ajudes que ací es preveuen.
  
Per tot això, a proposta del director general de Desenvolupament Rural i Producció Agrària,
  
ORDENE
  
Article 1
  
Aquesta ordre té per objecte l'establiment d'una línia d'ajudes als titulars d'explotacions apícoles de la Comunitat Valenciana que realitzen inversions i actuacions amb objecte de millorar les condicions de producció i comercialització de la mel.
  
Article 2
  
Seran beneficiaris d'aquestes ajudes els titulars d'explotacions apícoles inscrits en el Registre d'Explotacions Apícoles de la Comunitat Valenciana abans del 31 de desembre de l'últim any i en possessió del Llibre d'Explotació Ramadera actualitzat.
  
També tindran accés a aquesta línia d'ajudes les agrupacions d'apicultors, sempre que tinguen personalitat jurídica com a grup i almenys el 75% dels seus membres complisca les condicions del paràgraf anterior.
  
Article 3
  
Les ajudes establides en aquesta normativa estaran dirigides a la millora de les condicions de producció i comercialització de mel establides en el Reglament CE número 1.221/97, del Consell, de 25 de juny.
  
Es consideraran com a millores les mesures següents:
  
a) Assistència tècnica als apicultors i als melers de les agrupacions d'apicultors.
  
1. Sistemes de divulgació tècnica i cursos de formació d'apicultors i de personal auxiliar de centres de processament de mel i de laboratoris apícoles.
  
2. Contractació de tècnics competents per a l'assistència als apicultors.
  
b) Lluita contra la varroasi i les malalties associades a ella; millora de les condicions de tractament dels ruscos.
  
1. Constitució i funcionament de grups de tractament de la varroasi en comú i vigilància sanitària d'altres malalties.
  
2. Realització de tractaments quimioteràpics i biològics contra la varroasi.
  
3. Millora de les condicions de tractament mitjançant substitucions de ruscos, assistència tècnica per a l'aplicació dels tractaments, sistemes de divulgació i sobrealimentació dels eixams.
  
c) Racionalització de la trashumància.
  
1. Identificació de ruscos i quadres.
  
2. Adquisició de mitjans de transport i maneig de ruscos, amb inclusió de grues, malles de cobertura, sistemes mòbils d'extracció de mel, ruscos horitzontals i altres equips i instruments necessaris en la trashumància.
  
3. Cria en comú i adquisició de reines de races autòctones per a reposar baixes per trashumància.
  
4. Realització de fullets i publicacions sobre pràctiques més convenients en la trashumància.
  
d) Mesures de suport als laboratoris d'anàlisis de les característiques fisicoquímiques de la mel.
  
1. Inversions en laboratoris d'anàlisis de mel, inclosos l'adquisició d'equips i el cost dels tècnics.
  
2. Contractació de serveis d'anàlisi per part d'agrupacions d'apicultors.
  
Article 4
  
Les sol·licituds es formalitzaran en una instància degudament emplenada i subscrita pel titular o titulars de l'explotació o, si s'escau, pel representant legal de l'agrupació. Aniran dirigides al director general de Desenvolupament Rural i Producció Agrària de la Conselleria d'Agricultura, Pesca i Alimentació. En les sol·licituds caldrà reflectir l'ajuda sol·licitada per a cada una de les mesures.
  
El termini de presentació de sol·licituds serà de 30 dies, comptadors a partir del dia de la publicació d'aquesta ordre en el Diari Oficial de la Generalitat Valenciana.
  
La sol·licitud haurà de registrar-se abans d'adquirir els equips o realitzar la inversió per a la qual se sol·licita l'ajuda.
  
Caldrà acompanyar-la de la documentació següent:
  
a) Còpia del DNI o CIF del sol·licitant o sol·licitants.
  
b) Còpia del llibre d'explotació ramadera actualitzat. En el cas de les agrupacions, caldrà aportar una còpia del llibre d'explotació corresponent als socis que participen en el programa.
  
c) Memòria descriptiva de les inversions que es realitzaran en cada una de les mesures previstes en l'article 3.
  
d) Pressupost detallat del cost de les mesures, amb diferenciació, dins de les despeses aplicables a cada mesura, entre:
  
- Despeses de funcionament
  
· de personal
  
· d'un altre tipus
  
- Inversions en equips, instal·lacions o vehicles.
  
e) Certificat original, expedit per l'Agència Tributària, d'estar al corrent en el pagament de les obligacions fiscals o, en el cas d'estar-ne exempt, declaracions en les formes previstes en l'Ordre de 30 de maig de 1996 (DOGV núm. 2.774, de 21.06.96).
  
f) Certificat, expedit per la Tresoreria Territorial de la Seguretat Social, d'estar al corrent del pagament de les obligacions de la Seguretat Social o, en el cas d'estar-ne exempt, declaracions en les formes previstes en l'Ordre de 30 de maig de 1996 (DOGV núm. 2.774, de 21.06.96).
  
g) Imprés d'alta de tercers pagaments de la Generalitat Valenciana, acompanyat d'un certificat de l'entitat bancària de la titularitat del compte en què han d'efectuar-se els pagaments.
  
Article 5
  
Els serveis tècnics de la Conselleria d'Agricultura, Pesca i Alimentació en què s'ubique l'explotació o la seu de l'agrupació comprovaran que en el moment de la sol·licitud no s'han iniciat les inversions objecte de petició d'ajudes.
  
Article 6
  
Els crèdits destinats a finançar aquesta línia d'ajudes, inclosa en el programa 714.50, cofinançada pel FEOGA-Garantia, tindran com a límit, per a l'exercici de 1998, la quantitat de 777.309.283 de pessetes, corresponents als crèdits aprovats per la Conferència Sectorial d'Apicultura de 23 de febrer de 1997 per a la Comunitat Valenciana.
  
Article 7
  
La quantia de les ajudes que es concedirà a cada sol·licitud serà:
  
- En les inversions previstes per a la contractació de personal tècnic, se subvencionarà un 90% del cost pressupostat. No obstant això, el cost total, inclosa la quota patronal de la Seguretat Social, no podrà superar els 4.200.000 pessetes per tècnic.
  
- En les inversions realitzades pels apicultors que tinguen la consideració de despeses de funcionament, distintes de les anteriors, se subvencionarà un 75% del cost pressupostat.
  
- En les inversions en immobilitzat se subvencionarà el 65% del cost total pressupostat.
  
Es fixen els límits següents a la concessió de subvencions:
  
- La subvenció màxima per explotació apícola d'un sol titular no podrà superar la quantitat de 3.500.000 pessetes. Quan la millora siga promoguda per una explotació (cooperativa, SAT, CB o altres figures similars) d'almeys tres titulars, la quantitat màxima serà la resultant de multiplicar el nombre d'integrants per 3.500.000 pessetes, amb el límit de 71.040.821 de pessetes.
  
- La subvenció a les despeses en el tractament de la varroasi per mètodes biològics no podrà superar el 25% de la subvenció total que perceba l'apicultor o el grup d'aquests que ho proposen. En qualsevol cas, no superarà les 300 pessetes per rusc.
  
- La subvenció per a l'adquisició o renovació de vehicles de transport de ruscos quedarà condicionada al fet que l'apicultor dispose almenys de 300 ruscos inscrits en el Registre d'Explotacions Apícoles.
  
- La subvenció màxima que es concedirà a les agrupacions d'explotacions es calcularà multiplicant el nombre de ruscos inclosos en el programa per 750 pessetes, sense superar el límit de 93.277.210 de pessetes per agrupació. Si l'agrupació sol·licita ajudes per a la construcció de laboratoris o l'adquisició d'equips d'anàlisi, el factor que s'haurà d'aplicar per rusc serà de 1.500 pessetes, però es mantindrà el mateix límit.
  
Article 8
  
Per a l'adjudicació de les ajudes es tindrà en consideració la puntuació obtinguda per cada sol·licitud valorada d'acord amb els criteris següents:
  
I. Ajudes destinades a compensar les despeses de les mesures dels grups a, b i d.
  
A. Barem:
  
1. Sol·licituds promogudes per agrupacions que incloguen la contractació dels serveis d'un tècnic: 4 punts.
  
2. Sol·licituds d'explotacions individuals gestionades per joves apicultors o d'explotacions associatives quan els joves siguen almenys el 40% dels socis: 3 punts.
  
3. Sol·licituds promogudes per apicultors amb edats compreses entre 41 i 64 anys, les dues incloses, o per agrupacions en què el 40% dels membres es troben compresos entre aquestes edats: 2 punts.
  
Aquesta puntuació és incompatible amb la del punt anterior.
  
4. La resta de sol·licituds: 1 punt.
  
B. Si hi ha igualtat de punts, tindran preferència en l'accés a les ajudes les sol·licituds que agrupen un major nombre de ruscos inscrits en el Registre d'Explotacions Apícoles.
  
II. Ajudes destinades a donar suport a les mesures previstes en el grup C.
  
A. Barem:
  
1. Sol·licituds promogudes per apicultors individuals amb edats compreses entre 18 i 40 anys, les dues incloses, o per agrupacions en què el 40% dels membres es troben compresos entre aquestes edats: 4 punts.
  
2. Sol·licituds promogudes per apicultors individuals amb edats compreses entre 41 i 64 anys, les dues incloses, o per agrupacions en què el 40% dels membres es troben compresos entre aquestes edats: 2 punts.
  
Aquesta puntuació és incompatible amb la del punt anterior.
  
3. Sol·licituds segons el nombre de ruscos inscrits en el Registre d'Explotacions Apícoles i incloses en el programa de millora:
  
a) De 75 a 150 ruscos: 1 punt.
  
b) De 151 a 300 ruscos: 2 punts.
  
c) Més de 300 ruscos: 3 punts.
  
4. Sol·licituds d'explotacions prioritàries: 1 punt.
  
B. Si una vegada ordenades les sol·licituds d'acord amb aquests procediments queda un grup de sol·licituds en el mateix nivell de preferència per al qual no hi haja fons suficients, s'aplicarà el prorrateig.
  
Article 9
  
L'avaluació i el seguiment de l'aplicació correcta de les ajudes concedides l'efectuarà la Direcció General de Desenvolupament Rural i Producció Agrària. Aquesta direcció general, dins dels dos mesos següents a la finalització del termini de presentació de sol·licituds, resoldrà les presentades. La falta de resolució expressa en aquest termini suposarà la desestimació de l'ajuda.
  
Article 10
  
El sol·licitant haurà de posar en funcionament les mesures previstes i comunicar-ho a l'oficina de la Conselleria encarregada de la tramitació de la petició abans de l'1 de setembre de l'any per al qual es concedeix l'ajuda. L'incompliment d'aquest termini suposarà, després de la incoació d'un expedient amb audiència a l'interessat, la resolució de les ajudes. Tot això, llevat que s'haguera prorrogat el termini expressament a petició de l'interessat i per causes de força major.
  
Article 11
  
Per al pagament de la subvenció, l'interessat haurà d'aportar amb anterioritat a les dates indicades en l'article 10, la comunicació de fi de millora, juntament amb les factures de les despeses ocasionades i els justificantes de pagament corresponents.
  
Els serveis tècnics responsables de la gestió d'aquesta ajuda en l'àmbit de les oficines comarcals realitzaran inspeccions en tots els casos per comprovar els programes desenvolupats i les inversions executades. En el cas de les despeses de funcionament, adjuntaran a la documentació aportada per l'interessat un informe dels treballs realitzats sota el seu control. A més, en el cas de les inversions en immobilitzat, alçaran una acta de comprovació dels mitjans de producció adquirits.
  
En els expedients d'ajuda en què s'incloga contractació de personal caldrà presentar els justificants de la despesa realitzada fins a l'1 de setembre de l'any per al qual es concedeix l'ajuda, juntament amb els contractes del personal en els quals es preveja la continuïtat d'aquest durant la resta de l'any. A la vista d'aquells, la Direcció General autoritzarà el pagament de les ajudes fins al 31 de desembre de l'any per al qual es concedeix l'ajuda, data en què caldrà aportar els corresponents justificants de la despesa realitzada. Aquesta quantitat no podrà superar el 40% de l'import de l'ajuda concedida al beneficiari.
  
Per a beneficiar-se del pagament previst en el paràgraf anterior, serà necessari presentar carta de pagament garantia de la pòlissa d'assegurança a càrrec de qualsevol entitat oficialment reconeguda a favor de Generalitat Valenciana-Conselleria d'Agricultura, Pesca i Alimentació.
  
A la vista dels justificants aportats, la Direcció General autoritzarà el pagament de les ajudes pels conceptes previstos en la memòria descriptiva de les millores i amb el límit màxim del pressupost detallat, independentment que el valor de la inversió siga superior, d'acord amb les factures o els projectes aportats.
  
Article 12
  
De conformitat amb el que s'estableix en l'article 47.9 del Text Refós de la Llei d'Hisenda de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Incompliment de l'obligació de justificació.
  
b) Obtenció de la subvenció sense complir les condicions que s'hi requereixen.
  
c) Incompliment de la finalitat per a la qual es va concedir la subvenció.
  
d) Incompliment de les condicions imposades als beneficiaris amb motiu de la concessió de la subvenció.
  
La percepció d'aquestes ajudes serà incompatible amb qualsevol altra línia d'ajudes establida que tinga per objecte el finançament de les mateixes millores.
  
DISPOSICIÓ ADDICIONAL
  
Es delega en el director general de Desenvolupament Rural i Producció Agrària la concessió i denegació de les ajudes previstes en aquesta disposició.
  
DISPOSICIONS FINALS
  
Primera
  
Es faculta la Direcció General de Desenvolupament Rural i Producció Agrària perquè dicte les disposicions necessàries per a l'aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 15 de abril de 1998
  
La consellera d'Agricultura, Pesca i Alimentació,